b"\n_START_ARTICLE_\nAnime convention\n_START_PARAGRAPH_\nEn anime convention er et tr\xc3\xa6f for fans af anime og manga, dvs. japanske tegnefilm og tegneserier. Programmet ved tr\xc3\xa6ffene, der finder sted verdenen over, omfatter ofte visning af animefilm- og serier, salgsboder med anime, manga og merchandise og optr\xc3\xa6den p\xc3\xa5 scener, herunder is\xc3\xa6r cosplaykonkurrencer.\n_START_SECTION_\nProgram\n_START_PARAGRAPH_\nAnime conventions varierer i omfang men str\xc3\xa6kker sig ofte over flere dage og kan have flere tusinde bes\xc3\xb8gende. Aktiviteterne varierer fra sted til sted, men en r\xc3\xa6kke ting g\xc3\xa5r ofte igen. Det g\xc3\xa6lder s\xc3\xa5ledes rum til s\xc3\xa6lgere og udstillere, visning af anime i s\xc3\xa6rskilte rum, cosplay- og tegnekonkurrencer, workshops med forskellige temaer som mangategning, spillet go osv. og \xc3\xa6resg\xc3\xa6ster fra ind- og udland, der interviewes og signerer. I centrum st\xc3\xa5r ofte en scene, hvor der udover cosplay ogs\xc3\xa5 kan v\xc3\xa6re koncerter eller andre foranstaltninger. Alt efter convention kan der desuden forekomme andre s\xc3\xa6rlige ting._NEWLINE_Stemningen p\xc3\xa5 en anime convention kan minde om en stor familiefest eller en messe, hvor det for en stor del af publikums vedkommende handler om at m\xc3\xb8de ligesindede. Nogle fans har i forvejen kontakt med hinanden p\xc3\xa5 internetfora og kan f.eks. enes om en bestemt p\xc3\xa5kl\xc3\xa6dning (cosplay) passende til en bestemt serie.\n_START_SECTION_\nHistorie\n_START_PARAGRAPH_\nAnime conventions har deres r\xc3\xb8dder i amerikanske science fiction- og tegneserie-conventions. I slutningen af 1970'erne vistes s\xc3\xa6rlige steder p\xc3\xa5 tr\xc3\xa6f som Comic-Con og Lunacon animeserier som Brave Raideen og Star Blazers, der p\xc3\xa5 det tidspunkt var popul\xc3\xa6re i USA, og snart efter fulgte ogs\xc3\xa5 de originale udgaver fra Japan. Som den f\xc3\xb8rste st\xc3\xb8rre selvst\xc3\xa6ndige animebegivenhed anses den f\xc3\xb8rste YamatoCon, der fandt sted i Dallas 13. august 1983. De f\xc3\xb8rste fors\xc3\xb8g holdt dog ikke l\xc3\xa6nge, bl.a. p\xc3\xa5 grund af stadigt vekslende organisatorer. Dallas frembragte dog alligevel ogs\xc3\xa5 den f\xc3\xb8rste holdbare succesfulde anime convention i form af Project A-Kon fra 1990, der stadig eksisterer. Den f\xc3\xb8rste convention til at blive st\xc3\xb8ttet i stort omfang af de amerikanske animeudgivere og med japanske g\xc3\xa6ster var AnimeCon 1991. I 1992 fandt den f\xc3\xb8rste Anime Expo sted, der i dag er en af de st\xc3\xb8rste conventions. En af de afg\xc3\xb8rende ting for gennembrudet var, at anime som f.eks. Akira p\xc3\xa5 det tidspunkt ogs\xc3\xa5 blev kendt af et st\xc3\xb8rre publikum udenfor Japan. F\xc3\xb8lgen blev at der i begyndelsen af 1990'erne kom stadig flere tr\xc3\xa6f i USA som Anime Expo, Animethon, Otakon og JACON, der til dels stadig finder sted, og som tiltr\xc3\xa6kker titusindvis af bes\xc3\xb8gende._NEWLINE_I Europa og Australien skete der en lignende udvikling fra midten af 1990'erne, p\xc3\xa5 samme tid som anime og manga blev stadigt mere tilg\xc3\xa6ngeligt i de enkelte lande. Den \xc3\xb8gede udbredelse af disse medier har ogs\xc3\xa5 medf\xc3\xb8rt etablering af mange mindre tr\xc3\xa6f indenfor omr\xc3\xa5der, der ikke d\xc3\xa6kkes af de store og etablerede tr\xc3\xa6f. Trods deres mindre st\xc3\xb8rrelse g\xc3\xa5r markeds\xc3\xb8konomien dog ikke forbi dem men bruger dem ofte til at pr\xc3\xa6sentere nye produkter.\n_START_SECTION_\nVerden rundt\n_START_PARAGRAPH_\nI Tyskland er der blevet arrangeret regionale private anime- og mangatr\xc3\xa6f siden midten af 1990'erne. Den f\xc3\xb8rste regionale anime convention i Tyskland var iHAT i Hamburg, der fandt sted f\xc3\xb8rste gang i juni 1998. Den f\xc3\xb8rste landsd\xc3\xa6kkende tyske anime convention var den af Sailor Moon Online Fanclub (SMOF) arrangerede Neo Moon Projekt fra 19. til 21. september 1998 i Zorneding ved M\xc3\xbcnchen. Den f\xc3\xb8rste anime convention, der stadigt finder sted hvert \xc3\xa5r, er foreningen Anime no Tomodachis Anime Marathon, der fandt sted fra 26. til 28. marts 1999 i K\xc3\xb6nigs Wusterhausen. De st\xc3\xb8rste tyske anime conventions er den af bladet AnimaniA arrangerede AnimagiC i Bonn fra sommeren 1998, den af Animexx e.V. arrangerede Connichi i Kassel fra 2002 og DoKomi i D\xc3\xbcsseldorf fra 2008, der hver is\xc3\xa6r bes\xc3\xb8ges af over 10.000 personer \xc3\xa5rligt._NEWLINE_I Danmark findes der en stor \xc3\xa5rlige anime convention i form af J-Popcon i K\xc3\xb8benhavn. De havde 2.900 g\xc3\xa6ster i 2019._NEWLINE_De st\xc3\xb8rste europ\xc3\xa6iske anime conventions er den franske Japan Expo i Paris med 208.000 bes\xc3\xb8gende og den spanske Sal\xc3\xb3n del Manga i Barcelona med 63.000 bes\xc3\xb8gende._NEWLINE_De st\xc3\xb8rste amerikanske anime conventions er Anime Expo i Californinen med knap 41.000 bes\xc3\xb8gende og Otakon i Baltimore med 22.000 bes\xc3\xb8gende._NEWLINE_I Japan selv afholdes der ingen anime conventions i vestlig forstand. Det n\xc3\xa6rmeste man kommer er Comic Market, der finder sted to gange \xc3\xa5rligt i Tokyo, og som hver gang tiltr\xc3\xa6kker lidt over 500.000 bes\xc3\xb8gende. Arrangementet er prim\xc3\xa6rt beregnet til salg af doujinshi, hjemmelavede mangaer, men det tiltr\xc3\xa6kker ogs\xc3\xa5 mange cosplayere om end der ikke er noget show eller lignende."